B4-0201, 0249 και 0259/97

Ψήφισμα σχετικά με την παραβίαση των δικαιωμάτων των γυναικών

Το Ευρωπαϊκό Κοινοβούλιο,

- έχοντας υπόψη τη Διεθνή Ημέρα της Γυναίκας

- έχοντας υπόψη τη δήλωση της Διάσκεψης της Βιέννης για τα δικαιώματα του ανθρώπου (1993) και το πρόγραμμα δράσεως της Διάσκεψης του Πεκίνου για τα δικαιώματα των γυναικών (1995),

Α. έχοντας υπόψη ότι η ισότητα μεταχείρισης και η ισότητα ευκαιριών αποτελούν στόχο ο οποίος δεν έχει εισέτι επιτευχθεί,

Β. λαμβάνοντας υπόψη ότι, σύμφωνα με τις στατιστικές του ΟΗΕ, η μεγάλη πλειοψηφία των θυμάτων της καταπάτησης των ανθρωπίνων δικαιωμάτων ανά τον κόσμο,και κυρίως μεταξύ των προσφύγων και των θυμάτων πολέμου, είναι γυναίκες και παιδιά,

Γ. διαπιστώνοντας ότι, σύμφωνα με τις εκτιμήσεις της UNICEF, 130 εκατομμύρια γυναίκες έχουν υποστεί σεξουαλικό ακρωτηριασμό, αριθμός στον οποίο προστίθενται κάθε χρόνο 2 εκατομμύρια νέες περιπτώσεις, και ότι ένας ακαθόριστος αριθμός των εν λόγω γυναικών πεθαίνει συνεπεία της πράξεως αυτής και ότι όλα τα θύματα του βασανισμού αυτού παραμένουν οριστικά ακρωτηριασμένα για όλη τους τη ζωή,

Δ. έχοντας υπόψη ότι τα δίκτυα της πορνείας χρησιμοποιούν κορίτσια και γυναίκες και, ιδιαίτερα όσες υποχρεούνται να εγκαταλείψουν τους τόπους καταγωγής τους λόγω κοινωνικών, στρατιωτικών ή πολιτικών κρίσεων που μαστίζουν τους τόπους αυτούς,

Ε. εκφράζοντας τη μεγάλη ανησυχία του για την άνοδο των ισλαμικών κινημάτων σε ορισμένες χώρες, και πιό συγκεκριμένα στο Αφγανιστάν, τα οποία αποσκοπούν σε ολοένα και μεγαλύτερους περιορισμούς των θεμελιωδών δικαιωμάτων και ελευθεριών των γυναικών,

ΣΤ. ανησυχώντας ιδιαίτερα για την αυστηρότητα της επιβολής του ισλαμικού νόμου Sharia στο Αφγανιστάν κυρίως έναντι των γυναικών,

1. επιβεβαιώνει και πάλι ότι τα δικαιώματα των γυναικών και των κοριτσιών αποτελούν αναπαλλοτρίωτο, πλήρες και αναπόσπαστο μέρος των οικουμενικών δικαιωμάτων του ατόμου[semigr ]

2. εκφράζει την αλληλεγγύη του προς τις γυναίκες, οι οποίες παρά την μεγίστη καταπίεση και τις απειλές, δεν παύουν να διαδηλώνουν κατά της παραβίασης των θεμελιωδών τους δικαιωμάτων[semigr ]

3. καλεί, τα κράτη να δώσουν συνέχεια στις υποχρεώσεις που ανέλαβαν κατά την Παγκόσμια Διάσκεψη στο Πεκίνο με θέμα τα δικαιώματα των γυναικών[semigr ]

4. θεωρεί ότι η σημασία που το Συμβούλιο και η Επιτροπή αποδίδουν στο σεβασμό των δικαιωμάτων των γυναικών στις χώρες με τις οποίες η Ένωση συνδέεται με συμφωνίες σύνδεσης, αποδεικνύει την ικανότητα τους να επιβεβαιώσουν και να εφαρμόσουν το σεβασμό των θεμελιωδών δικαιωμάτων των γυναικών[semigr ]

5. καταδικάζει έντονα την πρακτική του σεξουαλικού ακρωτηριασμού και ζητεί από τα κράτη μέλη να απαγορεύσουν τον σεξουαλικό ακρωτηριασμό στην επικράτειά τους[semigr ]

6. καλεί εκ νέου επιτακτικά τα κράτη μέλη της Ένωσης να αναγνωρίσουν την καταδίωξη για λόγους φύλου ως επαρκή λόγο για τη χορήγηση ασύλου στην Ευρωπαϊκή Ένωση[semigr ]

7. ζητεί από τα κράτη μέλη της Ένωσης να παρέμβουν στην Επιτροπή για τα Δικαιώματα του Ανθρώπου του ΟΗΕ προκειμένου να συζητηθεί εκεί σοβαρά το θέμα των παραβιάσεων των δικαιωμάτων των γυναικών[semigr ]

8. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τον Γενικό Γραμματέα των Ηνωμένων Εθνών και του Συμβουλίου της Ευρώπης.